ওয়ালিদ আব্বাস
ওয়ালিদ আব্বাস মুরাদ ইউসুফ আল বালুশি (আরবি: وليد عباس‎, ইংরেজি: Walid Abbas; ১১ জুন ১৯৮৫; ওয়ালিদ আব্বাস নামে সুপরিচিত) হলেন একজন আমিরাতি পেশাদার ফুটবল খেলোয়াড়। তিনি বর্তমানে আমিরাতি ক্লাব শাবাব আল আহলি এবং সংযুক্ত আরব আমিরাত জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত কেন্দ্রীয় রক্ষণভাগের খেলোয়াড় হিসেবে খেললেও মাঝেমধ্যে ডান পার্শ্বীয় রক্ষণভাগের খেলোয়াড় এবং বাম পার্শ্বীয় রক্ষণভাগের খেলোয়াড় হিসেবে খেলেন। ২০০২–০৩ মৌসুমে, আমিরাতি ক্লাব আল শাবাবের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; আল শাবাবের হয়ে ১১ মৌসুমে ২৫৬ ম্যাচে ২টি গোল করার পর ২০১৩–১৪ মৌসুমে তিনি আল আহলিতে যোগদান করেছেন। আল আহলিতে চার মৌসুম অতিবাহিত করার পর শাবাব আল আহলির সাথে চুক্তি স্বাক্ষর করেছেন। ওয়ালিদ ২০০৮ সালে সংযুক্ত আরব আমিরাতের হয়ে আন্তর্জাতিক পর্যায়ে অভিষেক করেছেন; সংযুক্ত আরব আমিরাতের জার্সি গায়ে তিনি এপর্যন্ত ৯৯ ম্যাচে ৬টি গোল করেছেন।